উত্তরাখণ্ডের রাজনীতিতে নতুন চমক! উত্তরাখণ্ড বিধানসভায় আগামিকালের আস্থাভোটে স্থগিতাদেশ দিল উত্তরাখণ্ড হাইকোর্টের ডিভিশন বেঞ্চ। হাইকোর্টের সিঙ্গল বেঞ্চ আগামিকাল শক্তিপরীক্ষার নির্দেশ দিয়েছিল। ওই নির্দেশকে চ্যালেঞ্জ করে ডিভিশন বেঞ্চের দ্বারস্থ হয়েছিল কেন্দ্র। হাইকোর্টের আজকের রায়কে স্বাগত জানিয়েছে বিজেপি। যদিও অসন্তুষ্ট কংগ্রেস এই রায়কে চ্যালেঞ্জ করতে পারে।
উত্তরাখণ্ডে রাষ্ট্রপতি শাসন জারি থাকায় সরকারি কাজকর্ম চালানোর জন্য অর্থ জোগাতে আজ অধ্যাদেশ জারি করেছে কেন্দ্র। কেন্দ্রীয় মন্ত্রিসভার বৈঠকে আজ এ বিষয়ে চূড়ান্ত সিদ্ধান্ত হয়েছে। বৈঠকের পর কেন্দ্রীয় মন্ত্রী রবিশঙ্কর প্রসাদ বলেন, ‘‘বৈঠকে উত্তরাখণ্ডের পরিস্থিতি নিয়ে আলোচনা হয়েছে। গত ১৮ মার্চ উত্তরাখণ্ড বিধানসভায় বাজেট পাশ হয়নি। অর্থবরাদ্দ বিল পাশ না হওয়া অর্থ জোগাতে অধ্যাদেশ জারি করার সিদ্ধান্ত হয়েছে মন্ত্রিসভার বৈঠকে।’’ এই অধ্যাদেশ জারি করার জন্য সংসদের বাজেট অধিবেশনের দ্বিতীয় পর্বে ছেদ টেনেছে কেন্দ্র । কারণ, অধিবেশন জারি থাকলে অধ্যাদেশ লাগু করা যায় না।
উত্তরাখণ্ড হাইকোর্টের প্রধান বিচারপতি কে এম জোসেফ এবং বিচারপতি ভি কে বিস্তের বেঞ্চ আস্থাভোটের উপর আগামী ৭ এপ্রিল পর্যন্ত স্থগিতাদেশ দিয়েছে। বিচারপতি ভি কে বিস্ত বলেন, ‘‘মামলার সব পক্ষের সম্মতিক্রমে কেন্দ্রের রিট আবেদনের চূড়ান্ত শুনানি হবে আগামী ৬ এপ্রিল।’’
কেন্দ্রের তরফে আজ আদালতে সওয়াল করেন অ্যাটর্নি জেনারেল মুকুল রোহতগি। সিঙ্গল বেঞ্চের রায়ের বিরোধিতা করে তিনি প্রশ্ন তোলেন, ‘‘বিধানসভা জিইয়ে রেখে রাজ্যে রাষ্ট্রপতি শাসন জারি করা হয়েছে। তাহলে সেখানে আস্থাভোট নেওয়ার নির্দেশ দেওয়া হয় কীভাবে?’’ রোহতগি জানান, সিঙ্গল বেঞ্চের রায় যদি কার্যকর করা হয়, তাহলে রাজ্যে দু’টি সরকারের অস্তিত্ব দেখা যাবে— এক, যে সরকার ছিল এবং দুই, বিধানসভায় যে সরকারের আস্থাভোট নেওয়া হবে।
হাইকোর্টের ডিভিশন বেঞ্চ রোহতগির কাছে জানতে চেয়েছিল, বিধানসভায় আস্থাভোটই সংখ্যাগরিষ্ঠতা প্রমাণের প্রকৃষ্ট উপায়। তা সত্ত্বেও তাড়াহুড়ো করে রাষ্ট্রপতি শাসন জারি করা হল কেন! অ্যাটর্নি জেনারেল আদালতে জানিয়েছেন, কেন উত্তরাখণ্ডে রাষ্ট্রপতি শাসন জারি করা হল তা ব্যাখ্যা করার জন্য কেন্দ্রকে সময় দেওয়া উচিত। একইসঙ্গে তিনি জানিয়েছেন, অপসারিত মুখ্যমন্ত্রী হরীশ রাওয়াতের আবেদনের প্রেক্ষিতে কেন্দ্রের বক্তব্য আগামী ৪ এপ্রিল আদালতে জানানো হবে।
ডিভিশন বেঞ্চের রায়কে স্বাগত জানিয়ে বিজেপি’র জাতীয় সম্পাদক শ্রীকান্ত শর্মা বলেন, ‘‘গতকাল হাইকোর্টের সিঙ্গল বেঞ্চের রায়ে অনিশ্চয়তা তৈরি হয়েছিল। আজ ডিভিশন বেঞ্চের রায়ে গোটা বিষয়টি পরিষ্কার হয়ে গিয়েছে।’’ অসমে আজ এক নির্বাচনী সভায় কংগ্রেস সভানেত্রী সনিয়া গাঁধী অভিযোগ করেন, ‘‘কংগ্রেসশাসিত সব রাজ্যে রাষ্ট্রপতি শাসন জারি করতে চাইছে কেন্দ্র।’’